প্রশ্ন হলো, একাত্তরে যেসব ইসলামপন্থিগণ অখন্ড পাকিস্তানের পক্ষ নিয়েছিল তারা কি পূর্ব পাকিস্তানীদের কল্যাণকে মুজিবের চেয়ে কম গুরুত্ব দিত? বাংলাদেশ কি শুধু মুজিব ও তার অনুসারীদের জন্মভূমি? মুজিবের ন্যায় তারাও তো এ ভূমিতেই জন্ম নিয়েছে। তাদেরও দাবী ছিল, পূর্ব পাকিস্তানের ন্যায্য পাওনা দেওয়া হোক। ন্যায় বিচার প্রতিষ্ঠা পাক সমগ্র পাকিস্তান জুড়ে। এমনকি মুজিবের ৬ দফা প্রণয়নের বহু আগেই তৎকালীন পূর্ব বাংলার মূখ্যমন্ত্রী জনাব নুরুল আমীন বাজেটে কেন্দ্রীয় সরকারের কাছে প্রদেশের জন্য ন্যায্য হিস্যার দাবী নিয়ে তৎকালীন কেন্দ্রীয় অর্থমন্ত্রী জনাব গোলাম আহমদের সাথে বিতন্ডায় জড়িয়ে পড়েছিলেন। পূর্ব-পশ্চিম দুই প্রদেশের বৈষম্য নিয়ে বহু পশ্চিম পাকিস্তানী রাজনৈতিক নেতারাও যে সোচ্চার ছিল সেটি কি শেখ মুজিব জানতেন না? এমনকি ইয়াহিয়া খানও সেটি স্বীকার করতেন। তার আমলে কেন্দ্রীয় সরকারের চাকুরিতে বহু বাঙ্গালী অফিসারের পদ্দোন্নতি হয়েছিল এবং সেনাবাহিনীতে বেশী পূর্ব পাকিস্তানীদের নিয়োগের হুকুম হয়েছিল। সংখ্যার অনুপাতে পাকিস্তানের কেন্দ্রীয় পার্লামেন্টে পূর্ব পাকিস্তানের শতকরা ৫৬ ভাগ আসন মেনে নিয়েছিলেন ইয়াহিয়া খান। অথচ আওয়ামী লীগ নেতা সহরোওয়ার্দী পাকিস্তানের কেন্দ্রীয় পার্লামেন্টে পূর্ব পাকিস্তানের সংখ্যানুপাতে আসনের ন্যায্য অধিকার বিসর্জন দিযে দুই প্রদেশের সমসংখক আসনের বিধানটি মেনে নেন। প্রকৃত সত্য হলো, মুজিবের সাথে পাকিস্তানপন্থিদের মূল বিরোধটি প্রাদেশিক স্বায়ত্বশাসন নিয়ে ছিল না, ছিল না বৈষম্য দূরীকরণ নিয়ে, ছিল না মুজিবকে পাকিস্তানের কেন্দ্রীয় সরকারের ক্ষমতায় বসানো নিয়েও । এমনকি ইয়াহিয়াও সেটি মেনে নিয়েছিলেন, নির্বাচনী বিজয়ের পর ইয়াহিয়া খান তাকে মোবারকবাদও জানিয়েছিলেন। মুজিবের হাতে ক্ষমতা হস্তান্তরের দাবী জানিয়ে পত্রিকায় বিবৃতি দিয়েছিলেন মুসলিম লীগ নেতা মমতাজ দওলাতানা, জামায়াত নেতা মাওলানা মওদূদী এবং জনাব গোলাম আযম, পিডিপি নেতা জনাব নুরুল আমীনও। মুজিবের সাথে সে মূল বিরোধটি ছিল, অখন্ড পাকিস্তানের অস্তিত্ব নিয়ে। অখন্ড পাকিস্তানের বিনাশে মুজিব তার নিজ সিদ্ধান্তটি নিয়ে ফেলেছিলেন নির্বাচনের বহু আগেই। তার নিজের কথায় সেটি ১৯৪৭ সালে। এবং সেটি সাধন করতে তিনি ভারতের সাথে ষড়যন্ত্রমূলক কোয়ালিশনও গড়েছিলেন। পাক-আমলের ২৩ বছর ধরে তিনি রাজনীতি করেছেন, বহু বক্তৃতা-বিবৃতি দিয়েছেন, সত্তরে নির্বাচনে অংশ নিয়েছেন, মূলতঃ সে স্ট্রাটেজীরই অবিচ্ছেদ্য অংশ রূপে। তাই ইসলামাবাদে গিয়ে ক্ষমতায় বসাতে তার কোন আগ্রহ ছিল না। তখন তিনি তার নিজের ৬ দফাকেও আবর্জনার স্তুপে ফেলেছিলেন। তখন তার ৬ দফা এক দফায় পরিণত হয়। সেটি হলো পাকিস্তান ভাঙ্গা এবং স্বাধীন বাংলাদেশ নির্মাণ। ইয়াহিয়া খানের কাছে ১৯৭১ য়ের ২৩ শে মার্চ তার শেষ দাবী ছিল, সমগ্র পাকিস্তানের নয়, শুধু পূর্ব পাকিস্তানের ক্ষমতা তার হাতে দেওয়ার। স্মরণীয় হলো, এনিয়ে আওয়ামী মহলেও কোন বিতর্ক নেই। বস্তুতঃ বাংলাদেশের জন্ম নিয়ে আজও এটাই সরকারি ভাষ্য। এবং মুজিবের ষড়যন্ত্র মূলক রাজনীতির এটিই হলো চুড়ান্ত নজির।